 PressReader - Ilanga: 2018-02-12 - Uhlahlele abomndeni, waziphosa eloliniUhlahlele abomndeni, waziphosa eloliniKuthiwa ubebathuka ngesikhathi ebabulalaIlanga - 2018-02-12 - Front Page - NOMFUNDO NGWANE KUQHUME isililo, kwagobhoza izinyembezi ngenxa yesigameko esihlasimulisa umzimba sowesilisa ohlahlele unina, umshana wakhe nendodana yomfowabo ngocelemba qede wazibulala ngokuziphosa elolini izolo ngeSonto ekuseni KwaNobamba, eBhobhoyi, eningizimu yeKwaZulu-Natal.ILANGA lifike kule ndawo amalungu omphakathi namakholwa amabandla ahlukene abeyobhonga emswaneni emndenini wakwaSmith, oshonelwe, beme izixongololo bebabaza isihluku uSphamandla Smith 21, abulale ngaso izingane - unina silobe izolo kwembulwa kwembeswa esibhedlela.Kubikwa ukuthi uSphamandla obenokuphazamiseka ngokomqondo - okuthiwa kumqale ngoLwezi November ngonyaka odlule, uvuke izolo ekuseni ngovivi ethukuthele egane unwabu, waqonda ekamelweni obekulele kulona unina, uNkz Marry Smith 55, umshana wakhe uSiyamthanda Smith 3 noThobani 2 ozalwa ngumfowabo, wangabuza lutho, wabahlahlela ngocelemba emakhanda qede waphuma ngejubane eqonde emgwaqweni owuthelawayeka, waziphosa elolini washonela endaweni yesigameko.UNkz Smith uphuthunyiswe esibhedlela esesimeni esibucayi, elimele kakhulu ekhanda. Ngokuthola kwaleli phephandaba, uNkz Smith nguyena obekwazi ukulawula uSphamandla uma esesukwe wukugula kwakhe. UMnu Xola Mankanku, oyilungu lomndeni - obekhona ngesikhathi sesigameko - uthi uvuswe wumsindo uSphamandla ebulala abashana bakhe. Ubebachapha ngenhlamba ngesikhathi enza lokhu.Besimazi ukuthi uyagula, uphazamisekile emqondweni yize ukugula kwakhe bekumvuka ngezikhathi ezithile. Sihlukane naye ngoMgqibelo ntambama ephila kahle, kungekho lutho olumphazamisile. Sithuke ekuseni sisalele sivuswa wumsindo wakhe elimaza abashana nonina, kusho uMnu Mankanku.Uthi uphume endlini wabona uSphamandla ephumisa okwe- nhlamvu yesibhamu ehla ebheke emgwaqweni omkhulu eyozibulala. Uthi besamangazwe yilokho, kuzwakale ukuthi useziphose emotweni naye washona.Utshele ILANGA ukuthi uSphamandla ubesephila impilo yokuhlala ezivalele endlini yakhe, ephuma ngoba eyofunda ntambama esikoleni sabadala. Kuthiwa endlini yakhe kutholakale inqwaba yezikhali okungazeki ukuthi ubezigcineleni nokuthi ubezithathaphi.Selokhu ehlaselwe wukugula, ubeba nolaka nenhliziyo encane, kodwa unina ubekwazi ukumgoba uma esevukwa wulaka, kusho yena. Uthi ngesikhathi kumqala ukugula, bazamile ukumtholela usizo kodokotela kodwa bathi kababoni lutho, akanazo izimpawu zokuphanjanelwa wumqondo. Ubuye engatholanga ngisho amaphilisi.Kube wumzuzu onzima kuNkz Nonkululeko Smith 22, unina kaSiyamthanda ngesikhathi efika emagcekeni akubo kuphithizela, engakabikelwa ngesigameko esivelile. Ubephuma eThekwini njengoba ehlala khona.Uhluleke nokuzibamba washo ngengila ngesikhathi amalungu omndeni embikela ukuthi umfowabo alamana naye usehlahlele wabulala indodakazi yakhe nendodana yomfowabo kwathi unina walimala kanzima qede yena waziphosa emotweni.Okhulumela amaphoyisa KwaZulu-Natal, Lt Col Thulani Zwane, uthe owesilisa oneminyaka engama-21 uhlahlele wabulala umshana wakhe, yindodana yomfowabo nonina maqede waziphosa emotweni washonela endaweni yesigameko.Uthi kuvulwe amacala okubulala amaphoyisa asenza uphenyo.ISITHOMBE NGU: SABELO MASUKUKUBE wumzuzu onzima kubazali bakaSiyamthanda Smith 3 obulawe nguninalume izolo ngeSonto. Lapha uyise wengane, uMnu Syanda Mhlongo 22 nelinye ilungu lomphakathi bathathwe beduduza unina wengane, uNkz Nonkululeko Smith.UNKZ Marry Smith 55 okuthiwa kwembulwa kwembeswa kuyena esibhedlela ngemuva kokuhlahlelwa ngocelemba yindodana yakhe ebigula ngekhanda. NGUSIYAMTHANDA Smith 3 obulawe ngumalume wakhe.NGUTHOBANI Smith 2 naye ohlahlelwe ngocelemba. 